CELEX: 31990R0410
Language: el
Date: 1990-02-16
Title: Κανονισμός (ΕΟΚ) αριθ. 410/90 της Επιτροπής της 16ης Φεβρουαρίου 1990 για τον καθορισμό των κανόνων ποιότητας για τα ακτινίδια

Avis juridique important

|

31990R0410

Κανονισμός (ΕΟΚ) αριθ. 410/90 της Επιτροπής της 16ης Φεβρουαρίου 1990 για τον καθορισμό των κανόνων ποιότητας για τα ακτινίδια  

Επίσημη Εφημερίδα αριθ. L 043 της 17/02/1990 σ. 0022 - 0025 Φινλανδική ειδική έκδοση: Κεφάλαιο 3 τόμος 32 σ. 0041  Σουηδική ειδική έκδοση: Κεφάλαιο 3 τόμος 32 σ. 0041 

***** ΚΑΝΟΝΙΣΜΟΣ (ΕΟΚ) αριθ. 410/90 ΤΗΣ ΕΠΙΤΡΟΠΗΣ  της 16ης Φεβρουαρίου 1990  για τον καθορισμό των κανόνων ποιότητας για τα ακτινίδια  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως της αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1119/89 (2), και ιδίως το άρθρο 2 παράγραφος 2,  Εκτιμώντας:  ότι το παράρτημα Ι του κανονισμού (ΕΟΚ) αριθ. 1035/72 που απαριθμεί τα προϊόντα που προορίζονται να παραδοθούν νωπά στον καταναλωτή και πρέπει να αποτελέσουν αντικείμενο κανόνων ποιότητας, συμπληρώθηκε από τον κανονισμό (ΕΟΚ) αριθ. 1010/89 του Συμβουλίου (3) ο οποίος πρόσθεσε τα ακτινίδια· ότι είναι συνεπώς αναγκαίο να καθορισθούν κανόνες ποιότητας για το προϊόν αυτό·  ότι η εφαρμογή αυτών των κανόνων πρέπει να έχει σαν αποτέλεσμα να απομακρύνει από την αγορά τα προϊόντα που δεν είναι ικανοποιητικής ποιότητας, να προσανατολίσει την παραγωγή εις τρόπον ώστε να ικανοποιηθούν οι απαιτήσεις των καταναλωτών και να διευκολυνθούν οι εμπορικές σχέσεις βάσει ενός δικαίου ανταγωνισμού συμβάλλοντας με τον τρόπο αυτό στη βελτίωση της αποδοτικότητας της παραγωγής·  ότι οι κανόνες εφαρμόζονται σε όλα τα στάδια εμπορίας· ότι η μεταφορά σε μεγάλες αποστάσεις, η αποθεματοποίηση ορισμένης διάρκειας όπου γίνονται διάφοροι χειρισμοί στους οποίους υπόκεινται τα προϊόντα και οι οποίοι είναι δυνατόν να έχουν σαν αποτέλεσμα ορισμένες αλλοιώσεις που οφείλονται στη βιολογική εξέλιξη των προϊόντων αυτών ή το φθαρτό χαρακτήρα τους· ότι πρέπει να ληφθούν υπόψη οι αλλοιώσεις αυτές στην εφαρμογή των κανόνων στα στάδια της εμπορίας που έπονται του σταδίου αποστολής· ότι στα προϊόντα της κατηγορίας «έξτρα», δεδομένου ότι πρέπει να αποτελέσουν αντικείμενο διαλογής και ιδιαίτερα φροντισμένης συσκευασίας, πρέπει να ληφθεί υπόψη η μείωση της φρεσκάδας και της σπαργής τους·  ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οπωροκηπευτικών,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Οι κανόνες ποιότητας σχετικά με τα ακτινίδια που υπάγονται στον κωδικό ΣΟ 0810 90 10 καθορίζονται στο παράρτημα.  Οι κανόνες αυτοί εφαρμόζονται σε όλα τα στάδια εμπορίας, με τους όρους που προβλέπονται στον κανονισμό (ΕΟΚ) αριθ. 1035/72.  Εντούτοις, στα στάδια που έπονται εκείνου της αποστολής, τα προϊόντα μπορούν να παρουσιάζουν, σε σχέση με τις προδιαγραφές των κανόνων:  - ελαφρά μείωση της φρεσκάδας και της σπαργής,  - για τα προϊόντα που ταξινομούνται στις κατηγορίες εκτός από την κατηγορία «έξτρα», ελαφρές αλλοιώσεις που οφείλονται στην εξέλιξη και στον κατά το μάλλον ή ήττον φθαρτό χαρακτήρα τους.  Άρθρο 2  Ο παρών κανονισμός αρχίζει να ισχύει την 1η Οκτωβρίου 1990.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 16 Φεβρουαρίου 1990.  Για την Επιτροπή  Ray MAC SHARRY  Μέλος της Επιτροπής  (1) ΕΕ αριθ. L 118 της 20. 5. 1972, σ. 1.  (2) ΕΕ αριθ. L 118 της 29. 4. 1989, σ. 12.  (3) ΕΕ αριθ. L 109 της 20. 4. 1989, σ. 3.  ΠΑΡΑΡΤΗΜΑ  ΚΑΝΟΝΑΣ ΠΟΙΟΤΗΤΑΣ ΓΙΑ ΤΑ ΑΚΤΙΝΙΔΙΑ  Ι. ΟΡΙΣΜΟΣ ΤΟΥ ΠΡΟΪΟΝΤΟΣ  Ο παρών κανόνας ποιότητας αφορά τα ακτινίδια των καλλιεργητικών ποικιλιών που προέρχονται από την Actinidia chinensis (Planch.) ή Actinidia deliciosa (A. Chev., C.F., Liang και A.R. Ferguson), τα οποία προορίζονται να παραδοθούν νωπά στους καταναλωτές, εξαιρουμένων των ακτινιδίων που προορίζονται για βιομηχανική μεταποίηση.  ΙΙ. ΔΙΑΤΑΞΕΙΣ ΠΟΥ ΑΦΟΡΟΥΝ ΤΗΝ ΠΟΙΟΤΗΤΑ  Σκοπός του κανόνα ποιότητας είναι να καθορίσει τις ιδιότητες τις οποίες πρέπει να έχουν τα ακτινίδια μετά τη συσκευασία.  Α. Ελάχιστα χαρακτηριστικά  Σε όλες τις κατηγορίες, λαμβανομένων υπόψη των ιδιαίτερων διατάξεων που προβλέπονται για κάθε κατηγορία και των αποδεκτών ορίων ανοχής, τα ακτινίδια πρέπει να είναι:  - ολόκληρα (αλλά χωρίς ποδίσκο),  - υγιή· αποκλείονται τα προϊόντα που έχουν σαπίσει ή έχουν υποστεί αλλοιώσεις τέτοιες που να τα καθιστούν ακατάλληλα για κατανάλωση,  - καθαρά, απαλλαγμένα βασικά από εμφανείς ξένες ουσίες,  - αρκετά σφριγηλά· ούτε μαλακά ούτε μαραμένα ούτε υδαρή,  - καλά σχηματισμένα· αποκλείονται οι διπλοί ή πολλαπλοί καρποί,  - απαλλαγμένα από ζωικά παράσιτα,  - απαλλαγμένα από αλλοιώσεις που ωφείλονται σε ζωικά παράσιτα,  - απαλλαγμένα από εξωτερική μη κανονική υγρασία,  - απαλλαγμένα από ξένη οσμή ή/και γεύση.  Τα προϊόντα θα πρέπει να είναι επαρκώς αναπτυγμένα και επαρκώς ώριμα (1). Η ανάπτυξη και η κατάσταση θα πρέπει να είναι τέτοια ώστε να μπορούν:  - να αντέχουν στη μεταφορά και στη μεταχείριση και  - να φθάνουν σε ικανοποιητική κατάσταση στον τόπο προορισμού.  Β. Κατάταξη  Τα ακτινίδια κατατάσσονται σε τρεις κατηγορίες που καθορίζονται παρακάτω:  i) Κατηγορία «έξτρα»  Τα ακτινίδια που κατατάσσονται στην κατηγορία αυτή πρέπει να είναι υψηλής ποιότητας. Πρέπει να είναι καλά αναπτυγμένα και να παρουσιάζουν όλα τα χαρακτηριστικά και τον τυπικό χρωματισμό της σχετικής ποικιλίας.  Πρέπει να είναι απαλλαγμένα από ελαττώματα, εξαιρουμένων πολύ μικρών επιφανειακών αλλοιώσεων, υπό τον όρο ότι αυτές δεν βλάπτουν ούτε την ποιότητα και τη γενική όψη του προϊόντος, ούτε την παρουσίασή τους στη συσκευασία.  ii) Κατηγορία Ι  Τα ακτινίδια που κατατάσσονται σε αυτή την κατηγορία πρέπει να είναι καλής ποιότητας.  Τα φρούτα να είναι αρκετά σφριγηλά και η σάρκα τους δεν πρέπει να εμφανίζει σοβαρά ελαττώματα.  Πρέπει να παρουσιάζουν τα τυπικά χαρακτηριστικά της ποικιλίας. Μπορούν ωστόσο να παρουσιάζουν τα ακόλουθα ελαττώματα, υπό τον όρο ότι αυτά δεν βλάπτουν ούτε την εξωτερική εμφάνιση του φρούτου ούτε τη διατήρησή του:  - ελαφρά ελαττώματα ως προς το σχήμα (αλλά χωρίς εξογκώματα και δυσμορφίες),  - ελαφρά ελαττώματα ως προς το χρωματισμό,  - επιφανειακά ελαττώματα επιδερμίδας, υπό τον όρο ότι η ολική επιφάνειά τους δεν υπερβαίνει 1cm2,  - μικρό «στίγμα του Hayward» που εμφανίζει μια επιμήκη γραμμή και δεν προεξέχει.  iii) Κατηγορία ΙΙ  Η κατηγορία αυτή περιλαμβάνει τα ακτινίδια που δεν μπορούν να καταταχθούν στις ανώτερες κατηγορίες αλλά ανταποκρίνονται στα ελάχιστα χαρακτηριστικά που περιγράφονται ανωτέρω. Τα φρούτα πρέπει να είναι αρκετά σφριγηλά και η σάρκα τους δεν πρέπει να εμφανίζει σοβαρά ελαττώματα.  Επιτρέπονται ωστόσο τα ακόλουθα ελαττώματα υπό τον όρο ότι τα ακτινίδια διατηρούν τα βασικά τους χαρακτηριστικά όσον αφορά την ποιότητα, τη διατήρηση και την παρουσίαση:  - ελαττώματα σχήματος,  - ελαττώματα χρωματισμού,  - ελαττώματα της επιδερμίδας, όπως μικρές επουλωμένες σχισμές ή ουλώδης ιστός που εμφανίζει ελαφρά εκδορά υπό τον όρο ότι η ολική επιφάνεια δεν υπερβαίνει τα 2 cm2,  - περισσότερα «στίγματα του Hayward», πιο έντονα, σε μια μικρή προεξοχή,  - ελαφροί μώλωπες.  ΙΙΙ. ΔΙΑΤΑΞΕΙΣ ΠΟΥ ΑΦΟΡΟΥΝ ΤΟ ΜΕΓΕΘΟΣ  Η ταξινόμηση κατά μέγεθος προσδιορίζεται από το βάρος των φρούτων.  Το ελάχιστο βάρος για την κατηγορία «έξτρα» είναι 90 γραμμάρια, για την κατηγορία Ι είναι 70 γραμμάρια και για την κατηγορία ΙΙ 65 γραμμάρια.  Η διαφορά βάρους μεταξύ του μεγαλύτερου και του μικρότερου καρπού σε κάθε δέμα δεν πρέπει να υπερβαίνει:  - 15 γραμμάρια για τα φρούτα που έχουν βάρος μικρότερο από 85 γραμμάρια,  - 20 γραμμάρια για τα φρούτα που έχουν βάρος μεταξύ 85 και 120 γραμμαρίων,  - 30 γραμμάρια για τα φρούτα που έχουν βάρος 120 γραμμαρίων και άνω.  IV. ΔΙΑΤΑΞΕΙΣ ΠΟΥ ΑΦΟΡΟΥΝ ΤΑ ΟΡΙΑ ΑΝΟΧΗΣ  Επιτρέπονται όρια ανοχής όσον αφορά την ποιότητα και το μέγεθος σε κάθε δέμα εμπορευμάτων, για τα προϊόντα που δεν πληρούν τις προϋποθέσεις της κατηγορίας στην οποία δηλώνονται:  Α. Όρια ανοχής όσον αφορά την ποιότητα  i) Κατηγορία «έξτρα»  5 % σε αριθμό ή σε βάρος ακτινιδίων που δεν ανταποκρίνονται στα χαρακτηριστικά της κατηγορίας αλλά ανταποκρίνονται σε εκείνα της κατηγορίας Ι ή περιλαμβάνονται κατ' εξαίρεση στα όρια ανοχής της κατηγορίας αυτής.  ii) Κατηγορία Ι  10 % σε αριθμό ή σε βάρος ακτινιδίων που δεν ανταποκρίνονται στα χαρακτηριστικά της κατηγορίας, αλλά ανταποκρίνονται σε εκείνα της κατηγορίας ΙΙ ή περιλαμβάνονται κατ' εξαίρεση στα όρια ανοχής της κατηγορίας αυτής.  iii) Κατηγορία ΙΙ  10 % σε αριθμό ή σε βάρος ακτινιδίων που δεν ανταποκρίνονται στα χαρακτηριστικά της κατηγορίας ούτε στα ελάχιστα χαρακτηριστικά, εξαιρουμένων των καρπών που έχουν υποστεί σήψη ή κάθε άλλη αλλοίωση που τα καθιστά ακατάλληλα για κατανάλωση.  Β. Όρια ανοχής όσον αφορά το μέγεθος  Για όλες τις κατηγορίες:  10 % σε αριθμό ή σε βάρος ακτινιδίων που δεν ανταποκρίνονται στις προδιαγραφές όσον αφορά το ελάχιστο βάρος ή/και το μέγεθος.  Εντούτοις, τα φρούτα πρέπει να έχουν μέγεθος αμέσως κατώτερο ή ανώτερο από τα αναγραφόμενο μέγεθος ή, στην περίπτωση του πιο μικρού μεγέθους, δεν πρέπει να έχουν βάρος κατώτερο από 85 γραμμάρια στην κατηγορία «έξτρα», 67 γραμμάρια στην κατηγορία Ι και από 62 γραμμάρια στην κατηγορία ΙΙ.  V. ΔΙΑΤΑΞΕΙΣ ΠΟΥ ΑΦΟΡΟΥΝ ΤΗΝ ΠΑΡΟΥΣΙΑΣΗ  Α. Ομοιογένεια  Το περιεχόμενο κάθε δέματος πρέπει να ειναι ομοιογενές και να περιέχει μόνο ακτινίδια της ίδιας κατηγορίας, ποικιλίας και ποιότητας.  Το εμφανές τμήμα του περιεχομένου του δέματος πρέπει να είναι αντιπροσωπευτικό του συνόλου. Β. Συσκευασία  Τα ακτινίδια πρέπει να συσκευάζονται κατά τρόπο ώστε να εξασφαλίζεται η κατάλληλη προστασία του προϊόντος.  Τα υλικά που χρησιμοποιούνται στο εσωτερικό του δέματος πρέπει να είναι καινούργια, καθαρά και αό ύλη που να μην προκαλεί στα προϊόντα εξωτερικές ή εσωτερικές αλλοιώσεις. Η χρησιμοποίηση υλικών και ιδίως χαρτιών ή σημάτων που περιέχουν εμπορικές ενδείξεις επιτρέπεται, με την προϋπόθεση ότι η εκτύπωση ή η επίθεση της ετικέτας έχει γίνει με μελάνη ή με κόλλα που δεν είναι τοξικές.  Τα δέματα δεν πρέπει να περιέχουν ξένα σώματα.  Στην κατηγορία «έξτρα» τα πρώτα πρέπει να παρουσιάζονται διαχωρισμένα μεταξύ τους, σε μοναδικό στρώμα.  VI. ΔΙΑΤΑΞΕΙΣ ΣΧΕΤΙΚΑ ΜΕ ΤΗ ΣΗΜΑΝΣΗ  Κάθε δέμα πρέπει να φέρει τις ακόλουθες ενδείξεις, γραμμένες με γράμματα ευανάγνωστα, ανεξίτηλα, ορατά απ' έξω και συγκεντρωμένα όλα στη μία πλευρά:  Α. Αναγνώριση  1.2 // Συσκευαστής  ή/και  αποστολέας   // Όνομα και διεύθυνση ή αναγνωριστικό σύμβολο που έχει χορηγηθεί ή αναγνωρισθεί από επίσημη υπηρεσία.  Β. Φύση του προϊόντος  - «Ακτινίδια» ή/και «Kiwis» αν το προϊόν δεν φαίνεται απ' έξω,  - όνομα της ποικιλίας (προαιρετικό).  Γ. Καταγωγή του προϊόντος  Χώρα καταγωγής και ενδεχομένως, περιοχή παραγωγής ή εθνική, περιφερειακή ή τοπική ονομασία.  Δ. Εμπορικά χαρακτηριστικά  - κατηγορία,  - μέγεθος, που εκφράζεται με το ελάχιστο και μέγιστο βάρος των φρούτων σε περίπτωση που η παρουσίαση γίνεται χωρίς συγκεκριμένη διάταξη,  - αριθμός των φρούτων σε περίπτωση που η παρουσίαση γίνεται χωρίς συγκεκριμένη διάταξη.  Ε. Επίσημο σήμα ελέγχου (Προαιρετικό).  (1) Για να τηρηθεί η διάταξη αυτή, τα φρούτα πρέπει κατά τη συλλογή, να έχουν ένα βαθμό ωρίμανσης τουλάχιστον 6,2 % που να διαπιστώνεται με τη βοήθεια της δοκιμασίας Brix.